Comunicat de presă

3 octombrie 2023

**Noua Serie a Concertelor Enescu la ICR Londra se deschide în   
acordurile viorii lui Enescu mânuite magistral de Gabriel Croitoru**

Violonistul Gabriel Croitoru și pianistul Horia Mihail deschid noua stagiune a celui mai longeviv și de succes program permanent al Institutului Cultural Român de la Londra, „Seria Concertelor Enescu”, joi, 5 octombrie 2023, de la ora 19:00. Gabriel Croitoru va cânta pe celebra vioară ce i-a aparținut lui George Enescu, Guarneri del Gesù, cunoscută pentru acordurile impunătoare care i-au adus supranumele de „Catedrala”. Publicul londonez va avea oportunitatea să-i asculte pe cei doi artiști de talie internațională în cadrul unui program ce include compoziții de George Enescu, Dan Dediu, Mozart, Dvořák și Mendelssohn.

„Seria Concertelor Enescu” a ICR Londra se desfășoară, fără întrerupere, sub egida Societății Enescu din Marea Britanie, încă din anul 2007. De-a lungul anilor, în Sala Enescu din 1 Belgrave Square – sediul Institutului Cultural Român de la Londra – au concertat sute de muzicieni români, britanici și internaționali, uniți prin pasiunea de a aduce compozițiile enesciene în prim plan și de a le prezenta în context internațional. În 2015 și 2016, influenta publicație *Time Out London* a desemnat ICR Londra drept una dintre cele mai interesante adrese muzicale din centrul orașului.

Violonistul Gabriel Croitoru are o bogată prezență în viața muzicală din România, în triplă postură de solist-concertist al Filarmonicii „Paul Constantinescu” din Ploiești, membru al Cvartetului de Stat „Transilvan” al Filarmonicii „Transilvania” din Cluj-Napoca și profesor universitar la Universitatea Națională de Muzică din București. Gabriel Croitoru a apărut ca solist în compania unor orchestre de mare notorietate internațională: Royal Philharmonic Orchestra, Gewandhausorchester Leipzig, orchestrele simfonice din Monte-Carlo, Salonic, Malaga, Sevilla și altele, având ocazia de a colabora cu renumiți dirijori precum Leopold Hager, Jacques Bodmer sau Odon Alonso.

Pianistul Horia Mihail a concertat cu marea majoritate a orchestrelor simfonice din România și cu Orchestra Națională Radio. „Subtilitatea ritmică și articulația atmosferei și a culorii sunetului pe care le-a dat lui Prokofiev au fost rare”, scria în ziarul *Boston Globe*. De-a lungul carierei a colaborat cu muzicieni de renume, fiind membru al cunoscutului ansamblu „Romanian Piano Trio” și susținând turneele „Duelul viorilor”, „Flautul de aur/ Flautul fermecat“ și „Vioara lui George Enescu la sate“. De asemenea, a susținut un turneu național de recitaluri solo intitulat „Pianul călător – Pe urmele lui Franz Liszt“. În prezent, Horia Mihail este director artistic al Filarmonicii Brașov și director general al Centrului Cultural „Apollonia”.

Mai multe detalii despre proiectele în desfășurare ale ICR Londra pot fi găsite pe rețelele de socializare și website-ul Institutului:

[www.icr.ro/londra](http://www.icr.ro/londra)   
[www.facebook.com/ICRLondon](http://www.facebook.com/ICRLondon)  
twitter.com/RCILondon   
<https://www.instagram.com/rcilondon/>

Contact: Direcția Promovare și Comunicare, 031 7100 622, [biroul.presa@icr.ro](mailto:biroul.presa@icr.ro).